ՀՀ Ֆինանսների նախարարի տեղակալ՝
Դավիթ Անանյանին

Եվրոպական բիզնես ասոցիացիայի

գործադիր տնօրեն՝
Դիանա Սարումովայից

Հարգելի պրն. Անանյան,

Խնդրում եմ Եկամուտների քաղաքականության կատարելագործման ընդլայնված խորհրդի հաջորդ նիստի օրակարգում ներառել հետևյալ հարցերը.

1. Հարկային օրենսգրքի 150-րդ հոդվածի 8-րդ մասով սահմանված է, որ օտարերկրյա քաղաքացիների և քաղաքացիություն չունեցող անձանց ստացած շահաբաժինների՝ եկամտային հարկով հարկմանը վերաբերող դրույթն ուժի մեջ է մտնում 2017 թվականի հունվարի 1-ից և տարածվում է 2017 թվականի հունվարի 1-ից հետո հայտարարված շահաբաժինների վրա՝ անկախ «Եկամտային հարկի մասին» Հայաստանի Հանրապետության օրենքի դրույթներից, իսկ Հայաստանի Հանրապետության քաղաքացիների ստացած շահաբաժինների՝ եկամտային հարկով հարկմանը վերաբերող դրույթը տարածվում է 2018 թվականի հունվարի 1-ից հետո հայտարարված շահաբաժինների վրա: Վերոնշյալ դրույթը նշանակում է, որ շահաբաժինները, որոնք առաջացել են օրենսգրքի ուժի մեջ մտնելուն նախորդող հաշվետու ժամանակաշրջանի (երի) արդյունքներով, սակայն հայտարարվել են 2017թ. Հունվարի 1-ից հետո, ենթական են հարկման: Բացի այդ, դրույթը տարբեր ժամկետներ է նախատեսում օտարերկրյա և ՀՀ քաղաքացիների համար: ***Առաջարկում ենք վերոնշյալ հոդվածը խմբագրել հետևյալ կերպ. Ֆիզիկական անձանց ստացած շահաբաժինների՝ եկամտային հարկով հարկմանը վերաբերող դրույթն ուժի մեջ է մտնում 2017 թվականի հունվարի 1-ից և տարածվում է 2017 թվականի և դրան հաջորդող հաշվետու ժամանակաշրջանների արդյունքներով առաջացած շահույթին վերաբերող շահաբաժինների վրա:***
2. Ըստ Հարկային օրենսգրքի նույն հոդվածի՝ Օտարերկրյա քաղաքացիների և քաղաքացիություն չունեցող անձանց ստացած շահաբաժինների մասով եկամտային հարկը հաշվարկվում է տասը տոկոս դրույքաչափով, իսկ Հայաստանի Հանրապետության քաղաքացիների ստացած շահաբաժինների մասով եկամտային հարկը հաշվարկվում է հինգ տոկոս դրույքաչափով: Օտարերկրյա ներդրողների համար ներդրումային դաշտի գրավչությունը բարձրացնելու նպատակով, ինչպես նաև տեղական և օտարերկրյա ներդրողների համար հավասար դաշտ ստեղծելու հիմնավորմամբ ***առաջարկում ենք օտարերկրյա քաղաքացիների և քաղաքացիություն չունեցող անձանց ստացած շահաբաժինների եկամտային հարկը հաշվարկել հինգ տոկոս դրույքաչափով:***
3. Հարկային օրենսգրքի «Հաշվարկային փաստաթուղթը և դրա կազմումը» հոդվածում նախատեսել դրույթ, որը հնարավորություն կտա հաշվարկային փաստաթղթում կատարված ձևական սխալի արդյունքում պատասխանատվության չենթարկել հարկ վճարողին, եթե պետությանը գույքային վնաս չի պատճառվել: Դրույթը կապահովի վարչարարության՝ ձևական պահանջները չարաշահելու արգելքի սկզբունքի առավելագույնս կիրառումը և կկանխի ձևական պահանջների պահպանման նպատակով հարկ վճարողներին պարտականություններով ծանրաբեռնումը:

Հարգանքով,

Դիանա Սարումովա

Եվրոպական Բիզնես Ասոցիացիա

Գործադիր տնօրեն

Փ․ Բյուզանդ 3

+37477 060306

diana.sarumova@eba.am